তাহেরউদ্দিন ঠাকুর

তাহেরউদ্দিন ঠাকুর (মৃত্যু: ১ ফেব্রুয়ারি ২০০৯) ছিলেন একজন বাংলাদেশী রাজনীতিবিদ। তিনি রাষ্ট্রপতি শেখ মুজিবুর রহমানের মন্ত্রিপরিষদে তথ্য প্রতিমন্ত্রী ছিলেন।

জীবনী
ঠাকুরের গ্রামের বাড়ি অধুনা বাংলাদেশের ব্রাহ্মণবাড়িয়া জেলার সরাইল উপজেলায়। তিনি দৈনিক ইত্তেফাকের সাংবাদিক হিসাবে কাজ করতেন। ১৯৭০ সালের পাকিস্তানের সাধারণ নির্বাচনে তিনি নিখিল পাকিস্তান আওয়ামী লীগের মনোনয়নে নাসিরনগর, সরাইল ও ব্রাহ্মণবাড়িয়া নিয়ে গঠিত এনই-১৩১ কুমিল্লা-১ আসনে জয়লাভ করেছিলেন। একই বছরে তার রাজনৈতিক জীবন শুরু হয়। ১৯৭১ সালে বাংলাদেশের স্বাধীনতা যুদ্ধ চলাকালে তিনি প্রবাসী বাংলাদেশ সরকারের পররাষ্ট্রমন্ত্রী খন্দকার মোশতাক আহমদের ঘনিষ্ঠ সহযোগী ছিলেন। ১৯৭৩ সালের প্রথম জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে তৎকালীন কুমিল্লা-২ আসন থেকে সংসদ সদস্য নির্বাচিত হন। একই বছরের ৪ অক্টোবরে তিনি রাষ্ট্রপতি শেখ মুজিবুর রহমানের মন্ত্রিপরিষদে তথ্য প্রতিমন্ত্রী হয়েছিলেন।

১৯৭৫ সালের ১৫ আগস্টে শেখ মুজিবুর রহমানের হত্যাকাণ্ডের পর তিনি রাষ্ট্রপতি মোশতাকের ডানহাত হিসেবে পরিচিতি লাভ করেন। ১৬ আগস্ট ১৯৭৫ সালে নতুন রাষ্ট্রপতি খন্দকার মোশতাক আহমেদ নিজের মন্ত্রিসভায় তাকে একই পদে বহাল রাখেন। একই বছরের ৩ নভেম্বরের পর তাকে গ্রেফতার করা হয়। পরে তিনি মুক্তিলাভ করলেও রাষ্ট্রপতি জিয়াউর রহমানের শাসনামলে আবার গ্রেফতার হোন। শেখ মুজিবুর রহমান হত্যা ও জেলহত্যায় সংশ্লিষ্টতার অভিযোগে ১৯৯৬ সালের ১৪ আগস্ট ঠাকুরকে গ্রেপ্তার করা হয়েছিল। পরে তিনি মামলা থেকে খালাস পেয়েছিলেন। ২০০৪ সালের ২০ শে অক্টোবর, মেট্রোপলিটন দায়রা জজ আদালত (ট্রায়াল কোর্ট) ঠাকুরকে জেল হত্যা মামলার অভিযোগ থেকে মুক্তি দেয়।

বৃক্কের রোগে আক্রান্ত হয়ে তিনি ২০০৯ সালের ১ ফেব্রুয়ারিতে ঢাকার বারডেম হাসপাতালে মারা যান।

তথ্যসূত্র

বিষয়শ্রেণী:প্রথম জাতীয় সংসদ সদস্য
বিষয়শ্রেণী:বাংলাদেশী সাংবাদিক
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:২০০৯-এ মৃত্যু
বিষয়শ্রেণী:ব্রাহ্মণবাড়িয়া জেলার রাজনীতিবিদ
বিষয়শ্রেণী:বাংলাদেশের সাবেক প্রতিমন্ত্রী
বিষয়শ্রেণী:মোশতাক আহমেদের মন্ত্রিসভার সদস্য
বিষয়শ্রেণী:শেখ মুজিবুর রহমানের চতুর্থ মন্ত্রিসভার সদস্য
বিষয়শ্রেণী:বাংলাদেশ কৃষক শ্রমিক আওয়ামী লীগের কেন্দ্রীয় কমিটির সদস্য
বিষয়শ্রেণী:বাংলাদেশের যুব ও ক্রীড়া প্রতিমন্ত্রী
বিষয়শ্রেণী:শেখ মুজিবুর রহমানের তৃতীয় মন্ত্রিসভার সদস্য